Շամփրուկներ

Շամփրուկներ (), ճնճղուկազգիների կարգի թռչունների ընտանիք։ Մարմնի երկարությունը 16-ից 36 սմ է։ Կտուցը կարթաձև է, ոտքերը՝ ամուր, մատները զինված են սուր մագիլներով։ Պոչը երկար է, նեղ։ Լինում են մոխրագույն, սպիտակ, սև գույնի, որոշ տեսակներ վառ գունավորված են։ Շատ տեսակներ իրենց զոհին շամփուրում են բույսերի փշերին, որպեսզի հեշտությամբ պատառոտեն այն (այստեղից «Շամփրուկներ» անվանումը)։ Տարածված են Եվրոպայում, Աֆրիկայում, Ասիայում և Հյուսիսային Ամերիկայում։ Հյուսիսային տեսակները չվող են։ Ապրում են բաց, նոսր ծառածածկ կամ թփապատ տարածքներում։ Շամփրուկները բնադրում են ծառերի և թփերի վրա, դնում 3-ից 7 խայտաբղետ ձու։ Թխսում է էգը։ Երկու սեռերն էլ մասնակցում են սերնդի խնամքին։ Սնվում են միջատներով, կրծողներով, մանր թռչունների ձագերով։ Հայտնի է շամփրուկների 72 տեսակ։

Պատկերասրահ 

Թռչուններ